Avaliku Sõna Nõukogu
Avaliku Sõna Nõukogu (lühend: ASN; MTÜ Avalik Sõna) on praegusel kujul aastast 1997 tegutsev sõltumatu mittetulundusühing. See loodi ajakirjanduse eneseregulatsiooniorganina, kuid pärast Eesti Ajalehtede Liidu lahkumist ASN-ist ning sarnaste ülesannetega Pressinõukogu loomist on ASN-i mõju mõnevõrra piiratum. Nõukogu ajalugu ulatub 1991. aasta lõppu, mil nõukogu moodustati Eesti Ajalehtede Liidu allorganisatsioonina. Aastal 1997 vaidlustati organi erapooletus, kuna nõukogu oli juriidiliselt Eesti Ajalehtede Liidu üksus. Pärast seda asutati Nõukogu uuesti sõltumatu mittetulundusühinguna. Mittetulundusühingu lepinguosalised olid algul Ajalehtede Liit, Ringhäälingute Liit, Ajakirjanike Liit, Meediakoolitajate Liit, Eesti Raadio, Eesti Televisioon ja Tarbijakaitse Liit. 2013. aasta alguses olid Avaliku Sõna Nõukogu liikmed: Epp Lauk (esimees; MTÜ Meediaseire; Jyväskylä ülikooli ajakirjanduse professor); Triinu Vernik (aseesimees; Eesti Juristide Liit; endine riigikohtunik); Enn-Toivo Annuk (Eesti Tarbijakaitse Liit; ETLi juhatuse esimees); Halliki Harro-Loit (Eesti Meediakoolitajate Liit; Tartu Ülikooli ajakirjanduse professor); Urmas Loit (MTÜ Meediaseire; MTÜ Avalik Sõna juhataja, Tartu Ülikooli ajakirjanduse lektor); Mart Nutt (Eesti Ajakirjanike Liit; Riigikogu liige, Inimõiguste Instituudi liige); Heidi Tammar (Eesti Meediakoolitajate Liit; Kuristiku gümnaasiumi meediaõpetaja). MTÜ Avalik Sõna aadress on: postkast 1228, äriklienditeenindus, Tallinn 11402; asn@asn.org.ee. – vt kdlk!